《和叔宽田园六首 其六》
宋代·苏过

十年资章甫，人弃我亦闲。得从长沮游，时把严陵竿。

本非厌作吏，未忍违故山。朝来行西畴，果腹惟三餐。

信哉负郭美，五斗何足干。长为田舍翁，所乐非所叹。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。